નવસારી જિલ્લામાં 108 ઈમરજન્સી એમ્બ્યુલન્સ સેવા ખોરંભે ચડાવી હડતાળ કરનારા જિલ્લાના પાંચ કર્મચારીઓ સામે ટાઉન પોલીસ મથકમા ફરિયાદ નોંધાતા ચકચાર મચી ગઈ છે. આ અંગે પોલીસ મથકમાંથી મળતી માહિતી મુજબ રાજ્યમાં જીવીકે ઈએમઆરઆઈ સંસ્થા સાથે મળીને પબ્લિક પ્રાઈવેટ પાર્ટનરશીપ (પીપીપી)ના મોડલ સાથે નોડલ એજન્સી રૂપે 108 ઈમરજન્સી સેવા ચલાવે છે. ગુજરાત એન્સેન્શીયલ સર્વિસ મેઈન્ટેનન્સ એક્ટ (ESMA) 1972 હેઠળ કાર્યરત છે. આ અધિનિયમની જોગવાઈને અનુરૂપ કોઈપણ કર્મચારી હડતાળ પાડી શકે નહીં અથવા તો કોઈને પણ હડતાળ પાડવા માટે ઉશ્કેરી શકે નહીં. ગુજરાત સરકાર દ્વારા ચાલી રહેલી એન્સેન્શીયલ સર્વિસને બંધ કે રોકી શકે નહીં. આમ છતાં જો કોઈ કર્મચારી હડતાળ પાડે કે તેમ કરવા માટે અન્ય કર્મચારીને ઉશ્કેરણી કરે તો સજાને પાત્ર છે. નવસારી જિલ્લામાં 108 એમ્બ્યુલન્સમાં ઈમરજન્સી સેવાના કર્મચારીઓએ વિવિધ માંગણીઓના સંદર્ભમાં હડતાળ પાડી હતી.